**Кыргыз Республикасынын Финансы министрлиги**

**Буйрук**

2021-жылдын 02 февраль №1-ДП Бишкек ш.

**Ички берүүчүлөргө жана подрядчыларга жеңилдиктерди колдонуу**

**боюнча методикалык нускаманы бекитүү жөнүндө**

Мамлекеттик сатып алууларды жүргүзүү тартибин регламенттештирген ченемдик-укуктук актыларды 2020-жылдын 20-апрелиндеги №48 “Мамлекеттик сатып алуулар жөнүндө” Кыргыз Республикасынын Мыйзамына өзгөртүүлөрдү киргизүү тууралуу” Кыргыз Республикасынын Мыйзамына, Кыргыз Республикасынын Өкмөтүнүн 2014-жылдын 15-сентябрындагы №530 “Кыргыз Республикасынын Өкмөтүнүн айрым ченем жаратуу ыйгарым укуктарын мамлекеттик органдарга жана жергиликтүү өз алдынча башкаруунун аткаруучу органдарына өткөрүп берүү жөнүндө” токтомуна, ошондой эле Кыргыз Республикасынын Өкмөтүнүн 2012-жылдын 20-февралындагы №114 токтому менен бекитилген Кыргыз Республикасынын Финансы министрлиги жөнүндө жобонун 1 жана 13-пункттарына шайкеш келтирүү максатында,

БУЙРУК КЫЛАМ:

1. Ички берүүчүлөргө жана подрядчыларга жеңилдиктерди колдонуу боюнча методикалык нускама бекитилсин.

2. Кыргыз Республикасынын Финансы министрлигинин 2015-жылдын 14-октябрындагы №175-Б “Мамлекеттик сатып алуулар жаатындагы ченемдик-укуктук актыларды бекитүү жөнүндө” буйругунун 1-пунктунун үчүнчү абзацы күчүн жоготту деп табылсын.

3. Иш кагаздарын жүргүзүү жана документтерди электрондук жүгүртүү бөлүмү ушул буйрукту Кыргыз Республикасынын Финансы министрлигинин бардык түзүмдүк ведомстволук бөлүмдөрүнө жана аймактык башкармалыктарына билдирсин.

4. Кыргыз Республикасынын Финансы министрилигине караштуу Мамлекеттик сатып алуулар департаменти:

- Кыргыз Республикасынын Өкмөтүнүн 2010-жылдын 26-февралындагы №117 “Кыргыз Республикасынын ченемдик укутук актыларын расмий жарыялоо булактары жөнүндө” токтомуна ылайык каттоодон кийинки үч жумушчу күндүн ичинде бул буйрукту мамлекеттик жана расмий тилдерде Кыргыз Республикасынын Өкмөтүнүн расмий веб-сайтына жарыяласын;

- Кыргыз Республикасынын ченемдик-укуктук актыларынын мамлекеттик реестрине киргизүү үчүн расмий жарыяланган күндөн тартып үч жумушчу күндүн ичинде бул буйрукту Кыргыз Республикасынын Юстиция министрлигине жиберсин;

- күчүнө кирген күндөн тартып үч жумушчу күндүн ичинде бул буйруктун көчүрмөсү Кыргыз Республикасынын Өкмөтүнүн Аппаратына жиберсин.

5. Бул буйруктун аткарылышын контролдоо Кыргыз Республикасынын финансы министринин орун басары А.К.Азимовго жүктөлсүн.

6. Кыргыз Республикасынын Финансы министрлигинин бул буйругу расмий жарыяланган күндөн он беш күн өткөндөн кийин күчүнө кирет.

**Министрдин м.а. К.Б.Мукашев**

Кыргыз Республикасынын

Финансы министрлигинин

2021-жылдын “02” февраль №1-ДП буйругу

менен бекитилди

**Ички берүүчүлөргө жана подрядчыларга жеңилдиктерди колдонуу боюнча методикалык нускама**

Ички берүүчүлөргө жана подрядчыларга жеңилдиктерди колдонуу боюняа методикалык нускама мамлекеттик сатып алуулар жол-жоболоруна катышкан ички берүүчүлөргө (подрядчыларга) жеңилдиктерди берүү механизмин аныктайт. Конкурстук комиссия бул методикалык нускамага ылайык конкурстук табыштамаларды баалайт.

1. Жеңилдиктерди берүүдө сатып алуучу уюм “Мамлекеттик сатып алуулар жөнүндө” Кыргыз Республикасынын Мыйзамынын 4-беренесин жана ушул методикалык нускаманы жетекчиликке алат.

2. “Мамлекеттик сатып алуулар жөнүндө” Кыргыз Республикасынын Мыйзамынын 4-беренесинин 6-бөлүгүнө ылайык Евразия экономикалык союзуна мүчө мамлекеттердин берүүчүлөрүнө (подрядчыларына) карата Кыргыз Республикасы катышуучу болуп саналган, мыйзамда белгиленген тартипте күчүнө кирүүчү келишимде каралган ченемдер колдонулат.

3. Жыйырма пайыз өлчөмдөгү жеңилдиктер төмөнкү товарларга жана жумуштарга:

- чет өлкөдө өндүрүлгөн товарларды (мындан ары - чет өлкөлүк товар) берген чет өлкөлук берүүчүлөрдүн жана ички берүүчүлөрдүн конкурстук табыштамаларына салыштырмалуу Кыргыз Республикасынын аймагында ички берүүчүлөр тарабынан өндүрүлгөн товарларды (мындан ары - ата мекендик товар) сунуштаган ички берүүчүлөргө;

-чет өлкөлүк подрядчылардын сунуштарына салыштырмалуу 70 пайыздан кем эмес жергиликтүү эмгек ресурстарын, ошондой эле 30 пайыздан кем эмес жергиликтүү сырьену жана материалдарды пайдалган ички подрядчыларга берилет.

4. Конкурстук документтерди иштеп чыгууда сатып алуучу уюм төмөнкү талаптарды кароого тийиш, ал жеңилдиктерди колдонуу үчүн тастыктоочу документтер болуп саналат:

- товарларды сатып алууда берүүчү катталган өлкө боюнча маалымат, ал өндүрүлгөн өлкөнүн аталышын корсотуу менен сунушталган товарлардын келип чыгышына сертификаттарды, ошондой эле продукциянын коопсуздугунун жана сапатын Кыргыз Республикасынын техникаллык жөнгө салуу жөнүндө мыйзамдарына жана Кыргыз Республикасы катышуучу болуп саналган мыйзамда белгиленген тартипте

күчүнө кирүүчү шайкештик жана техникалык жөнгө салуу жаатындагы эл аралык келишимдерге шайкештигин тастыктаган сертификаттарды берүү;

- жумуштарды сатып алууда 70 пайыздан кем эмес жергиликтүү эмгек ресурстарын, ошондой эле 30 пайыздан кем эмес курулуш материалдарын (жергиликтүү сырьену) пайдалангандыгын тастыктаган документтерди тастыктоо үчүн подрядчы катталган өлкө, жумушчулардын саны (Кыргыз Республикасынын ишти аткаруу үчүн ишке тартылган жарандары алардын квалификациясын көрсөтүү менен) жөнүндө маалымат.

5. Алдыдагы сатып алуулар жөнүндө жарыяны жарыялоодо ички берүүчүлөргө (подрядчыларга) жеңилдиктерди берүү жөнүндө маалымат көрсөтүлөт.

6. Жеңилдиктерди берүү үчүн жарактуу, четке кагылбаган конкурстук табыштамалар гана салыштырылат, башкача айтканда конкурстук табыштама “Мамлекеттик сатып алуулар жөнүндө” Кыргыз Республикасынын Мыйзамынын 29-беренесине, анын ичинде бул методикалык нускаманын 4-пунктуна ылайык конкурстук документтердин талаптарына ылайык салыштырылат. Жеңилдиктер жол-жобосу конкурстук табыштаманы колдонуу мөөнөтүндө жүргүзүлөт.

Жеңилдиктерди колдонуу жол-жобосу үч этаптагы баалоодон кийин Кыргыз Республикасынын Финансы министрлигинин 2015-жылдын 14-октябрындагы №175-Б буйругу менен бекитилген Конкурстук табыштамаларды баалоо боюнча методикалык нускамага ылайык жүргүзүлөт.

7. Методикалык нускама эгерде:

1) сатып алуулар жокко чыгарылса же болгон жок деп тааныса;

2) конкурска катышууга берүүчүнүн (подрядчынын) бир гана конкурстук табыштамасы түшсө;

3) берүүчүлөрдүн (подрядчылардын) конкурстук табыштамаларында ата мекендик товарды берүү же ички подрядчы тарабынан жумуштарды аткаруу жөнүндө сунуштар камтылбаса;

4) конкурстук табыштамаларды баалоонун үч этабынан кийин бул методикалык нускаманын 4-пунктуна шайкеш келген ички берүүчүлөр же ички подрядчылар калса колдонулбайт.

8. Баалоонун жүрүшүндө, эгер жеңилдиктер берилгенден кийин ички берүүчүнүн (подрядчынын) баасы чет өлкөлүк берүүчүнүн (подрядчынын) баасынан төмөн же бирдей болсо, ички берүүчү (подрядчы) жеңүүчү болуп аныкталат, ошол эле учурда ички берүүчү (подрядчы) менен келишим анын конкурстук табыштамасында сунушталган баа боюнча түзүлөт.

9. Жеңилдиктерди эске алуу менен конкурстук табыштамаларды акыркы баалоо Конкурстук табыштамаларды баалоо боюнча методикалык нускамага ылайык конкурстук комиссиянын баалоо отчетунда көрсөтүлүүгө тийиш жана кийин сатып алуу жол-жоюолорунун протоколуна киргизүү жана сатып алуучу уюмдун атынан келишим түзүүнү сунуштоо үчүн сатып алуучу уюмдун сатып алуулар бөлүмүнө киргизилет.